Ана Ахматова
Баснословната есен издигна си купол…

Превод от руски: Петър Велчев, 2008

chitanka.info

Баснословната есен издигна си купол…[0]

Баснословната есен издигна си купол огромен,

заповядано бе: облак чер да не го затъмни.

И се чудеха всички — септември отдавна е спомен,

а защо ли се бавят студените, влажните дни.

Изумрудна в каналите мръсни водата проблясна

и копривите даже от рози по-силно дъхтят.

Страшно алена грейна зората и дяволски страстна —

ние дълго ще помним това, чак до своята смърт.

А пък слънцето бе като втурнат в града ни метежник

и така му се радваше с пролетен жар есента,

че кокичета сякаш ще грейнат след миг — белоснежни…

Всичко стана, когато се спря ти пред мойта врата.

1922

[0] У Анна Ахматова изглежда е налице някакво устойчиво емоционално-образно възприятие на есента. Ако в това стихотворение тя е сравнена с нахлул в града метежник, в написаното четвърт век по-късно стихотворение „И снова осень валит Тамерланом“ (1947) Ахматова казва, че „есента налита като Тамерлан“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.